James Ensor

**James Sidney Edouard, Baron Ensor** (født 13. april 1860 i Oostende i Belgia, død 19. november 1949 i Oostende i Belgia) var en belgisk maler og grafiker. Han regnes som ekspresjonistisk symbolist. 

Ensors egenartede og bisarre trykk og malerier i sterke farger forestiller gjerne maskekledte figurer. De nyskapende arbeidene fikk fra 1880-tallet stor betydning for seinere ekspresjonistiske og surrealistiske modernister.

## Liv og arbeid
Foreldrene til faren til James Ensor var engelske, moren var belgisk. Da Ensor var femten, sluttet han skolegangen og begynte i lære hos to lokale kunstnere. Fra 1877 til 1880 studerte han ved Académie Royale des Beaux-Arts i Brussel. Han stilte ut første gang i 1881. Fra 1880 til 1917 hadde han atelier på loftet i foreldrenes hus. Han foretok få reiser og arbeidet i Oostende hele sitt liv. I 1917 flyttet han inn i et hus han hadde arvet etter en onkel. Bygningen huser i dag James Ensor-museet.

James Ensor var påvirket av samtidens impresjonisme og symbolisme, men ville frigjøre seg fra akademiske tradisjoner.

Bildene hans er gjerne fantasifulle og fortellende, og kan være både gåtefulle og satiriske. Et gjentakende motiv er skikkelser iført groteske masker. 

Hovedverket «Kristi inntog i Brussel i 1889» (*L'Entrée du Christ à Bruxelles*) fra 1888 viser et karnevalistisk og anarkistisk mylder av folk og figurer, samlet i et opptog og torgmøte under en fane med påskriften *Vive la sociale*. Motivet er malt med grove strøk i både grelle og avstemte farger. Bildet vakte skandale og er blitt tolket på mange måter. Oljemaleriet måler 2,5 ganger nesten 4,5 meter og henger i dag i J. Paul Getty Museum i California.

«Intrigen» (*L'Intrigue*) fra 1890 regnes blant «flamske mesterverk» i Koninklijk Museum voor Schone Kunsten i Antwerpen. Tydelige penseldrag, frie former, urolige flater og kontrasterende farger på hvitt lerret er grep fra impresjonistiske malere.

Etter 1900 fikk James Ensor større anerkjennelse som kunstner, men den samfunnskritiske siden ved motivene, som tidligere kunne karkteriseres som fordømmende, ble mer parodisk. 

Som eksentrisk og selvsikker kunstner var James Ensor et toneangivende medlem av Les Vingt (*Les XX*, «De tjue»), en kunstnergruppe i Belgia som ble etablert i 1884 for å vise fram belgiske og utenlandske avantgardister.

Ensor virket også som kunstskribent og foredragsholder, og komponerte musikk til en ballett som han også selv skrev librettoen til, samt tegnet kulisser og kostymer til. Balletten, som bærer tittelen *La Gamme d'Amour*, ble uroppført i 1924 i operahuset i Antwerpen.

## Ettermæle
I oktober 2016 åpnet The Royal Academy of Art i London en utstilling med verker av Ensor. Utstillingen bar tittelen *Intrigue: James Ensor by Luc Tuymans*. Den var oppkalt etter et av Ensors hovedverker, maleriet *L'Intrigue* fra 1890.


File:James Ensor, La Dame en détresse, 1882 (cropped).jpg|«Dame i nød» (*La dame en détresse*), 100,5 × 80cm, 1882, i Musée d'Orsay i Paris

File:James Ensor (1888-1889) - Intrede van Christus in Brussel.jpg|«Kristi inntog i Brussel i 1889» (*L'Entrée du Christ à Bruxelles*), 253 x 431 cm, 1888–89, i J. Paul Getty Museum.

File:L'Intrigue_(James_Ensor,_1890).jpg|«Intrigen» (*L'Intrigue*), 1890, Koninklijk Museum voor Schone Kunsten i Antwerpen

File:1891 James Ensor Squelette se disputant un pendu.jpg|«Skjeletter som krangler om en hengt mann» (*Squelettes se disputant un pendu*), 59 x 74 cm, 1891

File:James Ensor, Les masques singuliers, 1892.jpg|«Bisarre masker» (*Les masques singuliers*), 1892

File:Ensor with Masks, self-portrait, Ensor aux masques, autoportrait, 1899, oil on canvas, 117 x 82 cm, Menard Art Museum, Komaki, Japan.jpg|«Selvportrett med masker» (*Ensor aux masques*), 117 x 82 cm, 1899

File:Au conservatoire, 1902, 56,5 x 71,5 cm.jpg|«På konservatoriet» (*Au conservatoire*), oljemaleri 56,5 x 71,5 cm, 1902, i Musée d'Orsay


## Referanser


## Eksterne lenker
* ''James Ensor An online Museum''
* Tonkin, Boyd: *[https://www.theguardian.com/artanddesign/2016/oct/28/behind-the-facade-how-james-ensor-mastered-the-art-of-the-macabre Behind the facade: how James Ensor mastered the art of the macabre]*  The Guardian, 28. oktober 2016. Besøkt 20. februar 2018.